OSP ลุ้นยอดขายฟื้น หลังปลดล็อกดาวน์ คาดหนุนผลงานครึ่งหลังปี 63 โต
OSP ลุ้นยอดขายฟื้น หลังปลดล็อกดาวน์ คาดหนุนผลงานครึ่งหลังปี 63 โต
OSP ลุ้นยอดขายฟื้น หลังปลดล็อกดาวน์ คาดหนุนผลงานครึ่งหลังปี 63 โต
14 พ.ค. 2563

นางพรธิดา บุญสา รองกรรมการผู้จัดการสายการเงิน บริษัท โอสถสภา จำกัด (มหาชน) หรือ OSP เปิดเผยว่า ทิศทางผลประกอบการในช่วงไตรมาส 2/63 ยังต้องลุ้นผลประกอบการจะเติบโตกว่าไตรมาส 1/63 เนื่องจากในช่วงเดือน เม.ย.63 ได้รับผลกระทบจากการล็อกดาวน์เพื่อสกัดการแพร่ระบาดของเชื้อไวรัสโควิด-19 ส่งผลให้ยอดขายปรับตัวลดลง แต่อย่างไรก็ตามยังคงต้องติดตามยอดขายในช่วง 2 เดือนที่เหลือว่ายอดขายจะฟื้นตัวขึ้นมาได้ทันหรือไม่หลังจากรัฐบาลคลายล็อกบางส่วนไปแล้ว
ขณะที่บริษัทคาดว่าผลประกอบการในช่วงครึ่งปีหลังคาดว่าจะดีกว่าช่วงครึ่งปีแรก โดยเป็นผลมาจากสถานการณ์โควิด-19 คลี่คลายไปในทิศทางที่ดีขึ้น ประกอบกับบริษัทเตรียมจะเดินเครื่องผลิตสินค้ากลุ่มเสริมอาหาร (Functional Drinks) เพิ่มขึ้นอีก 10-15% เนื่องจากกลุ่มสินค้าดังกล่าวมีการเติบโตอย่างต่อเนื่อง จากการที่ประชาชนเริ่มให้ความสนใจกับสุขภาพมากขึ้น
ทั้งนี้ บริษัทยังคงเดินหน้าเน้นการบริหารจัดการต้นทุนที่ดีอย่างต่อเนื่อง และแผนการลดต้นทุนด้วยโครงการ “Fit Fast Firm” โดยคาดว่าจะสามารถลดต้นทุนด้านต่างๆ ได้ไม่ต่ำกว่า 800 ล้านบาท ซึ่งในช่วงไตรมาส 1/63 บริษัททำได้แล้ว 75% ของเป้าหมายดังกล่าว
พร้อมกันนี้ บริษัทคาดว่าปีนี้จะใช้งบลงทุนไม่เกินปกติที่ระดับ 4,000 ล้านบาท เพื่อขยายกำลังการผลิตและผลักดันการเติบโตของธุรกิจทั้งในและต่างประเทศ ขณะที่ปัจจุบันบริษัทมีอัตราส่วนหนี้สินต่อทุน (D/E) ราว 0.52 เท่า และมีกระแสเงินสดอยู่ในระดับที่ดี ซึ่งบริษัทจะเน้นการใช้เงินลงทุนสำหรับสิ่งที่จำเป็นเพื่อป้องกันความเสี่ยงด้านสถานการณ์การแพร่ระบาดของเชื้อไวรัสโควิด-19
สำหรับโรงงานแห่งใหม่ในเมียนมาคาดว่าจะเริ่มดำเนินงานผลิตเชิงพาณิชย์ได้ในช่วงปลายไตรมาส 2/63 ถึงไตรมาส 3/63 โดยโรงงานดังกล่าวก่อสร้างเสร็จในช่วงการแพร่ระบาดโควิด-19 แต่ติดขัดในขั้นตอนทดสอบสุดท้าย ซึ่งต้องใช้วิศวกรเป็นผู้ทดสอบระบบของโรงงาน แต่ไม่สามารถเดินทางไปได้ ทำให้กระบวนการต่างๆ ต้องล่าช้าออกไป
“ในช่วงที่มีผลกระทบจากการแพร่ระบาดของเชื้อไวรัสโควิด-19 เราก็ได้มีการปรับแผนการดำเนินงานต่างๆให้มีความสอดคล้องกับสถานการณ์ที่เกิดขึ้น รวมไปถึงการลดต้นทุนและรักษากระแสเงินสดให้อยู่ในระดับที่ดีด้วย ในขณะเดียวกันเราก็ยังมีการเปิดตัวสินค้าใหม่ๆอย่างต่อเนื่องในทุกๆกลุ่มสินค้าเพื่อเป็นการกระตุ้นยอดขายด้วย”นางพรธิดา กล่าว